O‘zbekistonda majburiy mehnat ko‘proq qaysi sohalarda uchrayotgani ma’lum qilindi

Odam savdosiga va majburiy mehnatga qarshi kurashish milliy komissiyasining navbatdagi yig‘ilishi 18-avgust kuni o‘tkazildi.

Unda odam savdosi va majburiy mehnatga qarshi kurashish borasida 2021-yilning 1-yarim yilligida amalga oshirilgan ishlar, ko‘rilgan choralar hamda ushbu yo‘nalishlarda hali o‘z yechimini kutayotgan masalalar muhokama qilindi.
Qayd etilishicha, ayrim mahalliy ijro hokimiyati organlari, vazirlik va idoralarning quyi tuzilmalari rahbarlari tomonidan majburiy mehnatga jalb qilish holatlari hali hamon kuzatilayotgani tanqid qilindi.
O‘tgan davr mobaynida Mehnat inspeksiyasi tomonidan joylarda xodimlarni o‘z funksional vazifasiga kirmaydigan ishlarga jalb etish bo‘yicha 41 ta holat aniqlangan. Sohalar kesimida eng ko‘p majburiy mehnat holatlari xalq ta’limi, bank-moliya, tibbiyot, transport va obodonlashtirish tarmoqlarida uchramoqda.
Shuningdek, yig‘ilishda 2021-yilgi paxta yig‘im-terim mavsumida majburiy mehnatga yo‘l qo‘ymaslik, mehnat munosabatlarini to‘g‘ri rasmiylashtirish, terimchilar uchun munosib mehnat va dam olish sharoitlarini yaratish borasida amalga oshirilishi lozim bo‘lgan masalalar ham muhokama qilindi.
Bundan avval Rossiyada majburiy mehnatdan ozod qilinishini so‘ragan 6 nafar o‘zbekistonlikka yordam berilgani, Qashqadaryoda xodimlarini majburiy mehnatga jalb qilgan tibbiyot birlashmasi boshlig‘i 12 million so‘m jarimaga tortilgani hamda O‘zbekiston odam savdosi va majburiy mehnatga qarshi kurashish reytingida ko‘tarilgani haqida xabar berilgandi.